10. การควบคุมภายใน

บริษัทตระหนักถึงความสำคัญของระบบการควบคุมภายในเป็นอย่างมาก
คณะกรรมการบริษัทได้มอบหมายให้คณะกรรมการตรวจสอบ
สอบทานการประเมินระบบการควบคุมภายใน
โดยมุ่งเน้นระบบการควบคุมภายในที่มีความเพียงพอและเหมาะสมกับการดำเนินธุรกิจ
มีประสิทธิภาพและประสิทธิผลในการดำเนินงาน รวมทั้งการใช้ทรัพยากร การดูแลรักษาทรัพย์สิน
การป้องกัน หรือลดความผิดพลาด ความเสียหาย การรั่วไหล การสิ้นเปลือง การทุจริต
สร้างความเชื่อมั่นในระบบบัญชี และรายงานทางการเงินที่มีความถูกต้องเชื่อถือได้
รวมทั้งการปฏิบัติตามกฎหมาย ระเบียบข้อบังคับที่เกี่ยวข้องกับการดำเนินธุรกิจของบริษัท

บริษัทมีฝ่ายตรวจสอบภายใน โดยว่าจ้างผู้ตรวจสอบภายในอิสระ (Out Source)
เป็นผู้ดำเนินการทำหน้าที่ตรวจสอบเพื่อประเมินการควบคุมของบริษัทเพื่อให้มั่นใจว่าสามารถบรรลุวัตถุประสงค์
และเป้าหมายได้
โดยฝ่ายตรวจสอบภายในมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่
รวมทั้งคณะกรรมการได้กำหนดให้ฝ่ายตรวจสอบภายในรายงานผลการตรวจสอบโดยตรงต่อคณะกรรมการตรวจสอบ

ในปี 2550 คณะกรรมการตรวจสอบได้สอบทานการประเมินการควบคุมภายใน
ซึ่งจัดทำโดยฝ่ายตรวจสอบภายใน ซึ่งมีสาระสำคัญดังนี้

1. องค์กรและสภาพแวดล้อมของการควบคุม

ผู้บริหารและบุคคลากรมีทัศนคติที่ดีและเอื้อต่อการควบคุมภายใน
ผู้บริหารให้ความสำคัญรูปแบบการทำงานของผู้บริหารกับการมีจริยธรรม จรรยาบรรณ
และความซื่อสัตย์ มีการมอบอำนาจหน้าที่ความรับผิดชอบ
โครงสร้างองค์กรนโยบายด้านการบริหารบุคลากรเหมาะสมในการจูงใจและสนับสนุนผู้ปฏิบัติงาน
โดยภาพรวมองค์กรตามสภาพแวดล้อมของบริษัทเหมาะสม
และมีส่วนทำให้การควบคุมภายในมีประสิทธิภาพและประสิทธิผล

2. การประเมินความเสี่ยง

บริษัทได้กำหนดนโยบายและแนวทางในการประเมินความเสี่ยง
ทั้งจากปัจจัยภายในและปัจจัยภายนอกที่มีผลต่อการบรรลุวัตถุประสงค์ของบริษัท
การบริหารความเสี่ยงอย่างเป็นระบบตามหลักการสากล
โดยมีคณะกรรมการบริหารความเสี่ยงทำหน้าที่บริหารความเสี่ยงของบริษัทในภาพรวมทั่วทั้งองค์กร
ครอบคลุมความเสี่ยงด้านต่าง ๆ อาทิ ความเสี่ยงด้านกลยุทธ์ (Strategy Risk)
ความเสี่ยงด้านการดำเนินงาน (Operational Risk) ความเสี่ยงด้านการเงิน (Financial
Risk) ความเสี่ยงด้านการปฏิบัติตามกฎ ระเบียบ ข้อบังคับ (Compliance Risk) เป็นต้น
คณะกรรมการบริหารความเสี่ยงได้ระบุความเสี่ยงในระดับองค์กรและครอบคลุมทุกกิจกรรมที่สำคัญ
และได้จัดทำแผนการบริหารความเสี่ยงให้อยู่ในระดับที่ยอมรับได้
ซึ่งคณะกรรมการตรวจสอบได้สอบทานการบริหารความเสี่ยงในทุก ๆ ไตรมาส
เพื่อกำกับดูแลการบริหารจัดการความเสี่ยงเพื่อป้องกันความเสียหายที่อาจจะเกิดขึ้น
หรือการเสียโอกาสทางธุรกิจ

3. กิจกรรมการควบคุม

บริษัทมีกิจกรรมการควบคุมการปฏิบัติการที่เหมาะสม เพียงพอ มีประสิทธิภาพและประสิทธิผล
โดยกำหนดให้มีนโยบายระเบียบปฏิบัติที่เป็นลายลักษณ์อักษร
ระบุการดำเนินงานในส่วนที่มีความเสี่ยงที่สำคัญ
และกำหนดกลไกในการควบคุมเพื่อป้องกันและลดข้อผิดพลาด
มีการสอบทานผลการดำเนินงานโดยฝ่ายบริหาร และมีดัชนีวัดผลการดำเนินงาน

กิจกรรมการควบคุมภายในที่สำคัญของบริษัท เช่น การบริหาร การเงิน การบัญชี การจัดซื้อจัดจ้าง
และการบริหารทรัพยากรบุคคล เป็นต้น

4. สารสนเทศและการสื่อสาร

บริษัทมีระบบข้อมูลสารสนเทศและการสื่อสารที่เชื่อมโยงกับการปฏิบัติงาน
การรายงานทางการเงินและการดำเนินงาน การปฏิบัติตามนโยบายและระเบียบปฏิบัติต่าง ๆ
รวมทั้งข้อมูลสารสนเทศที่ได้จากภายนอกองค์กรมีการสื่อสารไปยังผู้บริหาร
และผู้ใช้ภายในองค์กรในรูปแบบที่ช่วยให้ผู้รับข้อมูลสารสนเทศปฏิบัติหน้าที่ได้อย่างมีประสิทธิภาพและประสิทธิผล
ซึ่งระบบสารสนเทศและการสื่อสารของบริษัทมีความเหมาะสมในการดำเนินธุรกิจ

5. การติดตามประเมินผล

บริษัทมีการติดตามประเมินผลการควบคุมภายใน และประเมินคุณภาพการปฏิบัติงานอย่างต่อเนื่อง
โดยให้ทุกสายงานรายงานผลการดำเนินงานตามแผน
รวมทั้งวัดผลการดำเนินงานอย่างสม่ำเสมอซึ่งเป็นส่วนหนึ่งของกระบวนการปฏิบัติงานตามปกติของฝ่ายบริหาร
ผู้ควบคุมงานและผู้มีหน้าที่เกี่ยวข้อง
อีกทั้งมีการประเมินผลโดยฝ่ายตรวจสอบภายในตามแผนการตรวจสอบประจำไตรมาสและประจำปี
นอกจากนี้ได้มีคำแนะนำจากการตรวจสอบงบการเงินโดยผู้สอบบัญชีของบริษัท
และคณะกรรมการตรวจสอบได้สอบทานผลการดำเนินการบริหารความเสี่ยงของบริษัทอย่างสม่ำเสมอ
กรณีพบข้อที่ควรปรับปรุง
ได้มีกำหนดวิธีปฏิบัติและติดตามเพื่อให้ความมั่นใจว่าข้อตรวจสอบจากการตรวจสอบได้รับการแก้ไข

คณะกรรมการตรวจสอบได้สอบทานระบบการควบคุมภายใน ซึ่งประเมินโดยฝ่ายตรวจสอบภายใน
ไม่พบประเด็นปัญหาหรือข้อบกพร่องที่เป็นสาระสำคัญ สอดคล้องกับความเห็นของผู้สอบบัญชีของบริษัท
ระบบการควบคุมภายในของบริษัทมีความเพียงพอ มีประสิทธิภาพและประสิทธิผล

ในการประชุมคณะกรรมการบริษัทครั้งที่ 1/2550 ปี 2550
คณะกรรมการบริษัทได้ประเมินความเพียงพอของระบบควบคุมภายใน คณะกรรมการมีมติเห็นชอบว่า
บริษัทมีระบบการควบคุมภายในที่เพียงพอ
กล่าวคือบริษัทมีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
และบุคคลที่เกี่ยวข้องกับบุคคลดังกล่าวอย่างเพียงพอและรัดกุม ทั้งนี้
คณะกรรมการบริษัทไม่พบข้อบกพร่องที่มีนัยสำคัญเกี่ยวกับระบบการควบคุมภายในแต่อย่างใด
ดังนั้นจึงมั่นใจได้ว่า
บริษัทมีระบบการควบคุมภายในที่มีประสิทธิภาพและได้รับการปรับปรุงแก้ไขตามข้อเสนอแนะของผู้ตรวจสอบภายในอิสระ
เพื่อทำให้เกิดประโยชน์ในการบริหารงานของบริษัท